Gedagte vir die dag: Lofprysing-lysiesTeen middernag was Paulus en Silas besig om te bid en tot lof van God te sing. Die ander gevangenes het na hulle geluister. (Handelinge 16:25) In talle hedendaagse selfhelpboeke en soortgelyke tydskrifartikels word lysies maak aangedui as een van dié maniere om jou stresvlakke te help verlaag. Die kenners raai jou aan om dit te doen sodat jy nie so maklik dinge oorslaan of agterweë laat nie. Belangrike dinge wat vergeet word, jaag stresvlakke op. Die lysies wat jy maak, help ook om jou kop skoon te kry. Al die gedagtes wat jou aandag opeis, word verjaag. Jy word gehelp om te fokus op dit wat regtig belangrik is. Ons lees in die Handelingeverhaal hoe Paulus en Silas in die tronk gestop is. Hoe hulle nie net daar in sak en as gaan sit het nie, nie sommer tou opgegooi het in daardie haglike, benoude, donker plek nie, maar besluit het om eerder “te bid en tot lof van God te sing” (Hand 16:25). Toe gaan die deure vir hulle oop sodat hulle weer lig en vryheid kon beleef. Paulus en Silas se ingesteldheid inspireer my om eerder ’n ander houding as die gewone in te neem wanneer ek voel die lewe druk te swaar. Na hulle voorbeeld kies ek om God te loof, of doodgewoon met Hom te praat. Maar, het ek uitgevind, sodra ek vir die lig kies, kom die donker weer om my opnuut te oorweldig. Daarom het ek begin lysies maak wanneer dit donker word om my. Ek maak lofprysing-lysies en dankbaarheid-lysies sodat ek nie sal vergeet nie en my aandag nie weggelok word na allerlei bekommernisse en boosaardighede nie. Sodat ek sal onthou wie God werklik is. Dan lyk die lysie min of meer só: Here, U is ’n wonderlike God! Ontvang ál ons lof en dank vir hierdie dag!